b'\n_START_ARTICLE_\nAceton\n_START_SECTION_\nBiosinteza\n_START_PARAGRAPH_\n\xc4\x8clove\xc5\xa1ki organizem proizvaja majhne koli\xc4\x8dine acetona z dekarboksilacijo ketonskih teles.\n_START_SECTION_\nSkladi\xc5\xa1\xc4\x8denje acetilena\n_START_PARAGRAPH_\nAcetilen (CH\xe2\x89\xa1CH) je zaradi trojne vezi zelo nestabilen in \xc5\xbee pri tlaku okrog 200 kPa eksplodira. Varno skladi\xc5\xa1\xc4\x8denje in transportiranje komprimiranega acetilena zato ni mogo\xc4\x8de. Acetilen se zato skladi\xc5\xa1\xc4\x8di in preva\xc5\xbea v jeklenkah raztopljen v acetonu (ali dimetilformamidu) kot dissous plin. Topnost acetilena je okrog 250 L/L acetona.\n_START_SECTION_\nLaboratorijska raba\n_START_PARAGRAPH_\nAceton se v laboratoriju uporablja kot polarno aproti\xc4\x8dno topilo v raznih organskih reakcijah, na primer v dvomolekularnih nukleofilnih substitucijah (SN2) in Jonesovih oksidacijah. Zaradi nizke cene, velike hlapnosti in topnosti v vodi se uporablja tudi za \xc4\x8di\xc5\xa1\xc4\x8denje laboratorijske posode in kot su\xc5\xa1ilno sredstvo. Aceton tvori s suhim ledom (trdnim ogljikovim dioksidom) hladilno zmes, ki se lahko ohladi do -78\xc2\xa0\xc2\xb0C in ne zmrzne. Zmes se uporablja za hladilne kopeli za reakcije, ki morajo potekati pri nizkih temperaturah. Aceton v UV svetlobi fluorescira, zato se acetonove pare uporabljajo kot sledilno sredstvo v poskusih s pretokom teko\xc4\x8din.\n_START_SECTION_\nDoma\xc4\x8da in druga raba\n_START_PARAGRAPH_\nAceton se uporablja predvsem za odstranjevanje laka za nohte in za odstranjevanje ostankov sekundnega lepila s porcelana in stekla._NEWLINE_\xc4\x8ce izpis ali fotokopijo z laserskega pisalnika polo\xc5\xbeimo s tiskom navzdol na gladko ravno povr\xc5\xa1ino in hrbtno stran izpisa prema\xc5\xbeemo z acetonom in previdno zgladimo, se bo izpis prenesel na novo povr\xc5\xa1ino._NEWLINE_Nekateri avtomobilisti\xc4\x8dni navdu\xc5\xa1enci dodajajo aceton v gorivo svojega avtomobila (1 del acetona na 500 delov goriva). Dodatek naj bi ob\xc4\x8dutno zmanj\xc5\xa1al porabo goriva in podalj\xc5\xa1al \xc5\xbeivljenjsko dobo motorja. Sistemati\xc4\x8dni preskusi in meritve teh trditev niso potrdili, oziroma so dokazali ravno nasprotne u\xc4\x8dinke.\n_START_SECTION_\nVnetljivost\n_START_PARAGRAPH_\nNajpogostej\xc5\xa1a nevarnost, ki je povezana z acetonom, je njegova izredna vnetljivost: temperatura vneti\xc5\xa1\xc4\x8da je -20\xc2\xa0\xc2\xb0C, temperatura samov\xc5\xbeiga pa 465\xc2\xa0\xc2\xb0C. Zmesi acetona z zrakom, ki vsebujejo od 2,5 do 12,8 vol\xc2\xa0% acetona, so eksplozivne. Pare so te\xc5\xbeje od zraka, zato se \xc5\xa1irijo dale\xc4\x8d od kraja izpusta, eksplozijo in po\xc5\xbear pa lahko povzro\xc4\x8di tudi iskra stati\xc4\x8dne elektrike.\n_START_SECTION_\nToksi\xc4\x8dnost\n_START_PARAGRAPH_\nAceton je pri normalni uporabi samo rahlo toksi\xc4\x8den in ob upo\xc5\xa1tevanju osnovnih varnostnih ukrepov ne povzro\xc4\x8da kroni\xc4\x8dnih oboljenj._NEWLINE_Pri visokih koncentracijah hlapov deluje dra\xc5\xbeilno, pomirja centralni \xc5\xbeiv\xc4\x8dni sistem ter mo\xc4\x8dno dra\xc5\xbei o\xc4\x8di in dihalne poti. Dokumentiran je primer zau\xc5\xbeitja ve\xc4\x8dje koli\xc4\x8dine acetona, ki je povzro\xc4\x8dil sitemsko zastrupitev, vendar je pacient nazadnje popolnoma ozdravel. Nekateri viri navajajo, da je LD\xe2\x82\x85\xe2\x82\x80 pri zau\xc5\xbeitju za \xc4\x8dloveka 1,159 g/kg. LD\xe2\x82\x85\xe2\x82\x80 pri vdihavanju je za mi\xc5\xa1i 44 g/m\xc2\xb3 v 4 urah._NEWLINE_Aceton je sredstvo za spro\xc5\xa1\xc4\x8danje kr\xc4\x8dev pri nekaterih vrstah epilepsije in v majhnih (milimolskih) koncentracijah ni toksi\xc4\x8den. Predpostavlja se, da ketogena dieta z veliko koli\xc4\x8dino ma\xc5\xa1\xc4\x8dob in majhno koli\xc4\x8dino ogljikovih hidratov, ki se uporablja za nadziranje epilepsije, ki se ne odziva na zdravila, pri otrocih deluje tako, da se dvigne koncentracija acetona v mo\xc5\xbeganih.\n_START_SECTION_\nVplivi na okolje\n_START_PARAGRAPH_\nAceton je zelo hlapen in zato hitro izpari celo iz vode in zemlje. V zraku se pod vplivom UV svetlobe razgradi. Razpolovni \xc4\x8das je 22 dni. V zemlji, \xc5\xbeivalih in vodnih virih se razgrajuje bolj po\xc4\x8dasi, tudi s pomo\xc4\x8djo nekaterih mikroorganizmov. Zaradi velike topnosti v vodi je potencialni onesna\xc5\xbeevalec podtalnice. LD\xe2\x82\x85\xe2\x82\x80 acetona za ribe je 8,3 g/L vode v 96 urah, razpolovni \xc4\x8das v okolju pa od 1 do 10 dni. Aceton lahko zaradi pove\xc4\x8dane aktivnosti mikroorganizmov povzro\xc4\x8di zmanj\xc5\xa1anje koncentracije kisika v vodnih sistemih.'